Nariadenie Komisie (ES) č. 425/2004
zo 4. marca 2004,
ktorým sa stanovujú nákupné a predajné ceny spoločenstva za rybolovné produkty uvedené v prílohe 1 k nariadeniu Rady (ES) č. 104/2000 za rybársky rok 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov pre produkty rybolovu a akvakultúry [1], najmä na jeho článok 20 odsek 3 a článok 22,
keďže:
(1) Nariadenie (ES) č. 104/2000 ustanovuje, že nákupné a predajné ceny spoločenstva pre každý z produktov uvedených v jeho prílohe I majú byť stanovené podľa čerstvosti, veľkosti alebo váhy a prezentácie produktu s uplatnením prepočítavacieho koeficientu pre príslušnú kategóriu produktov vo výške, ktorá nepresiahne 90 % príslušnej orientačnej ceny.
(2) Nákupné ceny môžu byť vynásobené korekčnými koeficientmi v oblastiach vykládky, ktoré sú veľmi vzdialené od hlavných stredísk spotreby v spoločenstve. Orientačné ceny pre rybársky rok 2004 boli určené pre všetky produkty, na ktoré sa vzťahuje nariadenie Rady (ES) č. 2326/2003 [2].
(3) Opatrenia ustanovené v tomto nariadení sú v zhode so stanoviskom Riadiaceho výboru pre rybolovné produkty,
PRIJALA TOTO NARIADENIE:
Článok 1
Prepočítavacie koeficienty použité na výpočet nákupných a predajných cien spoločenstva pre rybársky rok 2004 za produkty uvedené v prílohe I k nariadeniu (ES) č. 104/2000 sú uvedené v prílohe I k tomuto nariadeniu.
Článok 2
Nákupné a predajné ceny spoločenstva platné pre rybársky rok 2004 a produkty, ku ktorým sa vzťahujú, sú uvedené v prílohe II.
Článok 3
Nákupné ceny platné pre rybársky rok 2004 v oblastiach vykládky, ktoré sú veľmi vzdialené od hlavných stredísk spotreby v spoločenstve a produktov, na ktoré sa tieto ceny vzťahujú, sú uvedené v prílohe III.
Článok 4
Toto nariadenie nadobúda účinnosť deň nasledujúci po jeho uverejnení v Úradnom vestníku Európskej únie.
Bude sa uplatňovať od 1. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 4. marca 2004